23-vuotiaan Aleksi Peltokorven vuosi sitten perustamasta maalausyrityksestä on kasvanut miljoonabisnes, kertoo Kauppalehti paperiversiossaan.

Kauppalehden mukaan kauppatieteitä opiskeleva Peltokorpi perusti katto- ja julkisivumaalauksia tekevän yrityksen viime vuonna itselleen kesätyöksi. Osakeyhtiön perustamiseen tarvittava 2500 euroa löytyi säästöistä, minkä lisäksi Peltokorpi on ottanut velkaa muutamia tuhansia euroja. Ensimmäisten urakoiden materiaalihankinnat nuori yrittäjä teki asiakkaiden ennakkomaksuilla.

–Maalaustyössä ei tarvita niin paljon materiaaleja, ja homma perustuu pitkälti työntekoon, Peltokorpi perustelee alan valintaa Kauppalehden haastattelussa.

Tänä kesänä Peltokorven maalausyrityksen liikevaihto ylittää miljoona euroa, KL kertoo. Peltokorpi työllistää kesän ajan noin kolmekymmentä tuttavaansa ja muuta nuorta.